– Jeg ville ha gitt barn og unge samme gulrot i dag
HISTORISK: Forrige måned skjedde det to hendelser av hærverk i Randaberg; noen valgte å tømme brannslukningsapparat i et garasjeanlegg i sentrum, og noen ødela veggene i første etasje på Frivillighetens hus.  I Gudbrandsdalen sitter tidligere ordfører Tom Tvedt (Ap), og følger med. – Må huske på at det du ødelegger er ditt eget og hele Randaberg sitt, åpner Tom Tvedt. Han satt som ordfører i Randaberg fra 1999 til 2007, og vi skal tilbake 14. februar 2002, da Tvedt kom med følgende utsagn: «hold dere unna tagging og ruteknusing i ett år og få 300.000 kroner. Pengene kan dere bruke til akkurat hva dere vil!». Han utfordret barn og unge med et fristende pengebeløp, som ga resultater. – Den gang var Randaberg på alle sine lepper, media skrev side opp og side ned om fyrverkeri, og bygda vår ble kjent nasjonalt. Ukene etter nyttår ble det sprengt postkasser, og hele mitt tankegods den gang var å gjøre de unge bevisst på hva hærverk koster lokalsamfunnet, fortsetter Tvedt. I 2002 var Grødem skole på toppen av statistikken med ødeleggelser for hele 164.000 kroner. Pengene som ble satt av på en konto skulle gis til barn og unges kommunestyre i Randaberg. En slik konto har de også i dag, det kan ordfører Jarle Bø (Sp) bekrefte. Bø mener det er mindre hærverk i kommunen nå enn det var i 2002, og at det er feil å straffe alle barna og ungdommene for at noe få driver hærverk. Han var selv med på å få på plass en hærverkskonto i 2002, og mener den har fungert og at den fungere bra den dag i dag, da knyttet til hærverk på skolene i Randaberg.  Samtidig mener han at en hærverkskonto som skal omfatte hele bygda er feil vei å gå. – Hærverket som blir gjort skyldes ofte enkelte handlinger blant veldig få personer. Her må vi jobbe tett med foreldre, politiet og heller imøtekomme ungdommen og hele tiden utvikle de gode oppvekstsvilkårene vi har her i Randaberg, sier Bø. Tvedt mener at det er få som driver med de pågående ødeleggelsene, og at barn og unge generelt sett er ordentlige og skikkelige. – Da blir det urettferdig at alle skal bli straffet for det. Målet bør være først og fremst å ansvarliggjøre de som driver med hærverket, avslutter Tvedt.
I forrige måned, opplevde Randaberg hærverk med brannslukningsapparater i et garasjeanlegg og ødeleggelse på Frivillighetens hus. Tidligere ordfører, Tom Tvedt (Ap), minner om sin anti-hærverk-taktikk fra 2002 som belønnet ungdom som unngikk tagging og ruteknusing.  Ordfører Jarle Bø (Sp) sier at hærverk i kommunen er mindre nå, misliker kollektive straffer, og understreker betydningen av å jobbe med foreldre og politi mot hærverk. Målet, ifølge både Bø og Tvedt, er å ansvarliggjøre de få som faktisk er involvert i hærverk.